Edisi Siasat

**Edisi Siasat** (Jawi: ايديسي سياست), atau dikenali sebagai **ES**, ialah sebuah entiti, aktivis dan akaun media sosial Malaysia yang kini aktif di dalam aplikasi Telegram, X  dan Facebook. Entiti ini mendedahkan salah laku, salah guna kuasa dan korupsi yang dibuat oleh penjawat awam di Malaysia tidak kira dari yang berjawatan tinggi mahupun berjawatan rendah. Entiti ini sudahpun dikenali di Malaysia, terutamanya rakyat biasa.

Antara badan kerajaan yang menjadi sasaran Edisi Siasat ialah Polis Diraja Malaysia (PDRM), Suruhanjaya Pencegahan Rasuah Malaysia (SPRM), Angkatan Tentera Malaysia (ATM), Jabatan Kastam Diraja Malaysia (JKDM), Agensi Penguatkuasaan Maritim Malaysia (APMM), Jabatan Peguam Negara Malaysia, Dewan Bandaraya Kuala Lumpur (DBKL) dan sebagainya. Edisi Siasat juga lantang mengkritik parti dan ahli politik tidak kira dari Barisan Nasional (BN), Pakatan Harapan (PH) mahupun Perikatan Nasional (PN).

## Sejarah
Edisi Siasat mula dikenali pada tahun 2020 setelah banyak membuat pendedahan kepada orang ramai tentang Skandal daging import Malaysia 2020 sehingga menarik perhatian pihak Polis Diraja Malaysia (PDRM).

## Identiti

Identiti Edisi Siasat sedang giat disiasat dan dicari pihak Polis Diraja Malaysia (PDRM). Walau bagaimanapun, pemilik sebenar masih belum diketahui atau ditangkap oleh PDRM sehingga hari ini. Terdapat spekulasi bahawa laman The Corporate Secret sebagai pemilik Edisi Siasat, namun telah dinafikan. Mohd Rafizi Ramli juga dikatakan sebagai salah satu pemegang akaun Edisi Siasat, tetapi telah dinafikan oleh Edisi Siasat sendiri di dalam akaun Telegramnya. Spekulasi lain termasuklah pemilik Edisi Siasat merupakan seorang pegawai tinggi polis di Bukit Aman, namun tiada bukti yang dapat menyokong kenyataan ini. Ciri-ciri pemilik akaun Edisi Siasat ini yang dapat dikenal pasti termasuklah entiti ini merupakan penyokong tegar Perdana Menteri ke-7, Najib Razak dan menegaskan bahawa beliau tidak bersalah dalam skandal 1MDB.

Pada tahun 2022, pakar keselamatan siber Siraj Jalil berkata, pemilik Edisi Siasat sukar dikesan memandangkan entiti ini berada di luar negara atau di Malaysia dan menggunakan rangkaian peribadi maya (VPN) untuk menyembunyikan lokasi. VPN membenarkan pengguna menyembunyikan alamat Protokol Internet (IP) bagi menghalang sesiapa daripada menjejaki lokasi mereka. Akaun Twitter yang menukar namanya kepada Edisi Khas baru-baru ini, menimbulkan kekecohan susulan beberapa hantarannya membabitkan pegawai tertinggi kerajaan, termasuk dalam pasukan Polis Diraja Malaysia (PDRM) dan Suruhanjaya Pencegahan Rasuah Malaysia (SPRM).

## Tuduhan, dakwaan dan kritikan

### ''JPJandora Papers''
Edisi Siasat telah membuat tuduhan kepada Menteri Pengangkutan, Anthony Loke dan Kementerian Pengangkutan Malaysia bahawa di mana nombor-nombor klasik kenderaan bernilai tinggi telah dipunggah keluar, didaftarkan hak milik dan ada yang telah dijual dengan harga yang amat lumayan. Edisi Siasat dalam file pdf yang diedarkan ke dalam akaun media sosial Telegramnya juga berkata bahawa pegawai badan awam atau anggota pentadbiran kerajaan menggunakan kedudukannya dalam membuat keputusan atau mengambil apa-apa tindakan berhubung dengan sesuatu perkara di mana dia, saudara atau sekutunya mempunyai kepentingan. 

Kementerian Pengangkutan Malaysia (MOT) menafikan wujud sebarang kepentingan dalam penubuhan pasukan petugas khas untuk menyiasat dakwaan salah laku di Jabatan Pengangkutan Jalan (JPJ) berkaitan pendaftaran nombor plat klasik kenderaan. Menteri Pengangkutan, Anthony Loke, berkata pasukan petugas khas yang turut dianggotai Ketua Pengarah JPJ itu ditubuhkan bagi memperoleh akses siasatan lebih menyeluruh. "Sudah mesti (pasukan itu) dianggotai JPJ. Sebab Ketua Pengarah JPJ sekarang baru. Jadi dia sebut (pihak mendakwa) isu itu adalah dari 2016, jadi Ketua Pengarah tidak ada kepentingan. Sebab itu perlu ada pembabitan JPJ. Sebab dia memerlukan akses kepada maklumat daftar dan sebagainya. Kalau tiada pembabitan Ketua Pengarah JPJ bagaimana dia boleh akses maklumat," kata beliau pada sidang media sempena Persidangan Parti DAP 2023. Kementerian Pengangkutan diarah menubuhkan pasukan petugas khas untuk menyiasat dakwaan salah laku di Jabatan Pengangkutan Jalan (JPJ) berkaitan pendaftaran nombor plat klasik kenderaan. Menteri Pengangkutan, Anthony Loke berkata pasukan petugas khas yang akan dianggotai Unit Integriti kementerian itu diamanahkan menyiasat dakwaan salah laku yang dibuat saluran Telegram Edisi Siasat. Beliau berkata, perkara itu dibangkitkannya dalam mesyuarat pasca Jemaah Menteri hari ini susulan pendedahan dokumen dikenali sebagai *JPJandora Papers*.

### Penyeludupan barang-barang terlarang di Forest City, Johor
Edisi Siasat telah banyak kali melemparkan tuduhan bahawa terdapat banyak penyeludupan barang-barang terlarang daripada Forest City, Gelang Patah, Johor, Malaysia  termasuklah arak dan rokok. Sindiket ini juga mendapat perlindungan daripada Jabatan Kastam Diraja Malaysia (JKDM) dan Polis Diraja Malaysia (PDRM). Tambahan pula, terdapat pegawai-pegawai tinggi JKDM dan PDRM yang terlibat secara langsung dengan sindiket ini dan mendapat habuan ratusan ribu ringgit (RM) pada tiap-tiap bulan. Sindiket ini sudah mendapat liputan sejak 2021 dan mendapat perhatian pihak PDRM Daerah Iskandar Puteri, namun sehingga kini masih tiada tangkapan yang dibuat.

### Penggunaan dana RM700 juta bagi tujuan publisiti Keluarga Malaysia
Edisi Siasat telah mendedahkan cadangan Pelan Komunikasi Strategik Kerajaan Malaysia "Keluarga Malaysia" yang bernilai hampir RM700 juta ketika pentadbiran Perdana Menteri ke-9, Datuk Seri Ismail Sabri Yaakob. Dokumen-dokumen yang telah didedahkan di akaun Telegramnya juga telah menunjukkan bahawa terdapat dakwaan rasuah dalam kontrak berkaitan kegiatan promosi konsep "Keluarga Malaysia" yang diperkenalkan Ismail pada Ogos 2021. SPRM telah memulakan siasatan terhadap dakwaan rasuah yang dikaitkan dengan bekas perdana menteri Ismail Sabri Yaakob. Bernama pula melaporkan pegawai SPRM juga ke Kementerian Kewangan bagi mendapatkan bahan bukti. Salah seorang yang disiasat adalah bekas perdana menteri era 'Keluarga Malaysia', Datuk Seri Ismail Sabri Yaakob dan siasatan ini berkaitan dakwaan rasuah dalam penganugerahan kontrak untuk papan iklan 'Keluarga Malaysia' dan bahan kempen yang lain. Selain ahli parlimen Bera itu, beberapa bekas pegawainya turut disiasat, termasuk seorang pembantu Ismail yang dilantik secara politik ke jawatan kanan di Pejabat Perdana Menteri pada masa itu dan siasatan ini dibuat di bawah Akta SPRM 2009.

### Sambungan kontrak Azam Baki sebagai Ketua Persuruhjaya SPRM

Edisi Siasat telah menjangkakan bahawa Azam Baki akan disambung kontraknya sebagai Ketua Persuruhjaya Suruhanjaya Pencegahan Rasuah Malaysia (SPRM) selama setahun lagi oleh Kerajaan Malaysia. Pada awalnya, tuduhan ini ditolak memandangkan Azam sudah berusia 61 tahun pada tarikh 12 Mei 2024. Walau bagaimanapun, pada 10 Mei, Ketua Setiausaha Negara Mohd Zuki Ali mengesahkan bahawa perkara yang memaklumkan lantikan semula itu diperkenan Yang di-Pertuan Agong, Sultan Ibrahim Sultan Iskandar. “Adalah dimaklumkan bahawa selaras dengan subseksyen 5(1) dan (2) Akta SPRM 2009 [Akta 694], Yang di-Pertuan Agong telah memperkenankan pelantikan semula Azam Baki sebagai ketua pesuruhjaya SPRM untuk tempoh setahun berkuat kuasa mulai 12 Mei,” katanya dalam kenyataan media. Tambahan pula, Azam juga menegaskan bahawa beliau akan melaksanakan amanah dan tanggungjawab ini dengan penuh integriti.

### Serangan asid terhadap Faisal Halim

Pada 7 Mei 2024, pemain bola sepak Selangor, Faisal Halim disimbah asid oleh seorang suspek di hadapan sebuah pusat membeli-belah di Petaling Jaya, Selangor, Malaysia. Beliau yang mengerang kesakitan kemudiannya dibantu oleh dua orang rakan dan isterinya. Keadaan ini menyebabkan beliau menderita kelecuran tahap empat dan perlu menjalani beberapa siri pemebedahan selepas ini. Bagaimanapun, suspek tersebut telah ditangkap oleh pihak polis. Menurut beberapa saksi, suspek sempat mengucapkan "Selamat maju jaya" kepada Faisal sebelum menyimbah asid. Insiden ini berlaku beberapa hari selepas rakan sepasukan kebangsaannya Akhyar Rashid disamun di kediamannya. Beliau cedera pada kepala dan kaki selepas diserang dua penyamun di kawasan kediamannya di Icon Residence, Kuala Terengganu, Terengganu, Malaysia. Edisi Siasat dalam akaun Telegramnya menuduh bahawa Tunku Mahkota Johor, Tunku Ismail Sultan Ibrahim menjadi dalang di sebalik serangan ini. Edisi Siasat mengatakan bahawa terdapat arahan daripada Tunku Ismail untuk menyerang pemain bola tersebut. Tambahan pula, Ketua Polis Negara, Tan Sri Razarudin Husain; Timbalan Ketua Polis Negara, Tan Sri Ayob Khan Mydin Pitchay dan Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain telah bertungkus lumus untuk menutup kes tersebut. Laporan polis yang dibuat berkenaan perkara ini juga telah dikelaskan sebagai sulit. 

Walau bagaimanapun, Ketua Polis Negara, Tan Sri Razarudin Husain menafikan sekeras-kerasnya tuduhan tersebut dan menyangkal dakwaan yang ditimbulkan oleh segelintir pihak tidak bertanggungjawab dalam media sosial yang seolah-olah sudah mengetahui motif kejadian itu dengan fitnah yang tidak benar dan tidak berasas.

Pada 23 Mei 2024, tular rakaman video berdurasi 56 saat yang dikongsi oleh akaun Telegram Edisi Siasat dan sebilangan pengguna X kira-kira jam 11 pagi hari ini. Rakaman video itu menunjukkan detik-detik pemain bola tersebut disimbah asid oleh sebuah kamera litar tertutup (CCTV) di tempat kejadian.  Edisi Siasat juga menjelaskan bahawa kronologi yang diberikan oleh pihak polis dan media selepas kejadian tersebut tidak sama dengan apa yang berlaku dalam rakaman video tersebut. Ketua Polis Selangor, Datuk Hussein Omar Khan juga mengesahkan ketulenan video yang tersebar itu dan akan mengeluarkan kenyataan dalam masa terdekat. Beberapa jam kemudian, Datuk Hussein Omar Khan mengeluarkan kenyataan bahawa pihak PDRM akan memulakan siasatan bagi mencari penyebar video CCTV tersebut dan kes ini akan disiasat mengikut Seksyen 203A Kanun Keseksaan kerana berlaku pendedahan maklumat dan Seksyen 233 Akta Komunikasi dan Multimedia 1998. Beliau juga menambah bahawa video itu merupakan bahan bukti yang masih dalam siasatan Unit Siasatan Jenayah Terkelas (USJT) Bukit Aman dan pihak PDRM akan mengambil tindakan yang tegas kepada mana-mana pihak yang menyebarkan video tersebut.

### Serangan pegawai peribadi TMJ terhadap orang awam

Pada 29 Mei 2024, Edisi Siasat mendedahkan butiran laporan polis pada jam 8:15 pagi yang dibuat seorang orang kelainan upaya (OKU) yang juga merupakan pemandu teksi berkenaan serangan yang dibuat oleh pegawai peribadi seorang anak Sultan (*VVIP*). Laporan polis tersebut dibuat pada 28 Mei 2024 pada jam 1 petang. Pegawai peripadi tersebut milik Tunku Ismail Sultan Ibrahim, Tunku Mahkota Johor dan Pemangku Sultan Johor. Menurut laporan polis tersebut, terdapat rombongan Tunku Mahkota Johor (TMJ) yang bergerak keluar dari lobi Hotel St. Regis, Kuala Lumpur, namun seorang pemandu teksi didapati berada di tersebut untuk menunggu 4 penumpang. Pemandu teksi itu dikatakan menghalang lalu lintas rombongan TMJ. Seorang pegawai pengiring TMJ menyuruh beliau memindahkan kenderaan dengan mengetuk cermin kereta hadapan dan menumbuk kepala pemandu tersebut. Beliau kemudiannya membuat laporan polis di Balai Polis Travers, Kuala Lumpur pada hari yang sama. Beliau telah mendapat rawatan awal di Hospital Kuala Lumpur (HKL) dan disahkan mengalami *soft tissue ingury* oleh Dr. Koshini Saundaraju di Jabatan Kecemasan dan Trauma, HKL. Beliau dikenali sebagai Ong Ing Keong, seorang OKU berumur 46 tahun dan berbangsa cina. Pengarah Jabatan Siasatan Jenayah (JSJ) Bukit Aman Datuk Seri Mohd Shuhaily Mohd Zain dialam satu sidang media berkata pihaknya sudah membuka kertas siasatan berhubung kejadian berkenaan. Menurutnya, laporan itu disiasat di bawah Seksyen 323 Kanun Keseksaan kerana dengan sengaja mendatangkan kecederaan.

Walau bagaimanapun, pada hari yang sama, satu laporan polis dibuat oleh pemandu teksi tersebut pada hari yang sama jam 9:59 malam untuk menarik balik laporan yang telah dibuat sebelum ini. Beliau mengulas lanjut bahawa beliau menarik balik laporan polis yang dibuat kerana beliau telah menyelesaikan perkara yang berlaku secara baik serta tidak mahu memanjangkan kes. Kenyataan itu dibuat oleh Ketua Polis Kuala Lumpur, Datuk Rusdi Mohd Isa. 

Pada 30 Mei 2024, terdapat dakwaan bahawa wakil kepada pembantu peribadi TMJ berjumpa dengan pemandu teksi tersebut dan membayar RM800 untuk menutup kes tersebut. Pemandu teksi pada awalnya meminta RM1000, namun mereka berbincang sehingga kedua-duanya bersetuju pada bayaran RM800. Jika pemandu teksi terbabit gagal menarik laporan yang dibuat, telefon bimbit beliau akan dirampas. Beliau juga ditawarkan bayaran balik penuh pada rawatan kecederaan di HKL. Berasa tertekan dengan desakan yang dibuat, beliau bersetuju untuk terpaksa menarik balik laporan yang dibuat sebelum ini.

### Pembunuhan Zayn Rayyan

Pada 6 Disember 2023, seorang kanak-kanak autisme berumur enam tahun, Zayn Rayyan bin Abdul Matiin, disahkan hilang di kawasan Damansara Damai, Damansara, Selangor, Malaysia. Melalui pencarian, kanak-kanak tersebut ditemui maut di kawasan berdekatan, dan kemudiannya disahkan mati dibunuh oleh PDRM. Pada 14 Jun 2024 jam 7:16 malam, Edisi Siasat telah mendedahkan satu laporan yang didakwa sebagai kertas siasatan PDRM dalam kes pembunuhan tersebut. Terdapat lima gambar yang menerangkan secara menyeluruh tentang kes pembunuhan anak autisme ini. Melalui laporan ini, jelas bahawa ibu bapa kanak-kanak tersebut, Zaim Ikhwan bin Zahari (B1) dan Ismanira binti Abdul Manaf (B2) merupakan suspek utama dalam pembunuhan tersebut. Hantaran Edisi Siasat tersebut mendapat lebih 500,000 tontonan. Edisi Siasat juga menuduh Pengarah JSJ, Datuk Seri Mohd Shuhaily Mohd Zain sebagai seorang yang membuat kesilapan besar dalam siasatan tersebut kerana tidak memberikan kebenaran kepada pasukan siasatan untuk menangkap ibu bapa kanak-kanak berkenaan pada hari kejadian dan selepas mayat ditemui kerana takut akan dikecam warganet. Hal ini kerana ibu bapa kanak-kanak berkenaan mempunyai masa untuk melupuskan semua bahan bukti bagi kes pembunuhan tersebut. Rentetan pendedahan Edisi Siasat semalam, pada 14 Jun 2024, peguam ibu bapa tersebut tidak menolak kemungkinan meminta perlindungan tambahan daripada PDRM terhadap anak guamnya yang kini dibebaskan dengan jaminan.

## Siasatan

Pada 22 Oktober 2021, Edisi Siasat mendedahkan salah laku pelbagai agensi penguat kuasa termasuk tiga pegawai kanan Suruhanjaya Pencegahan Rasuah Malaysia (SPRM) yang didakwa mencuri wang tunai bernilai jutaan ringgit. Oleh itu,  pihak polis sedang giat mengesan siapakah individu disebalik identiti dan akaun terbabit. Tambahan pula, pihak polis sudah pun meminta bantuan Suruhanjaya Komunikasi dan Multimedia Malaysia (SKMM) bagi mengesan pemilik akaun laman sosial terbabit. 

Pada 7 November 2021, Polis Diraja Malaysia (PDRM) sudah mendapat 13 laporan polis dan sedia menyiasat entiti ini. Ketua Polis Negara, Tan Sri Acryl Sani Abdullah Sani menegaskan bahawa polis sudah membuka 13 kertas siasatan bagi menyiasat berhubung perkara itu. Beliau menambah bahawa pihak polis sudah buka 13 kertas siasatan untuk menyiasat dan mengenal pasti pihak yang berada di belakang Edisi Siasat. 

Pada 13 Januari 2022, pihak Polis Negeri Sembilan sedia menyiasat dan membuka kertas siasatan berhubung kenyataan pemilik akaun X, Edisi Siasat. Edisi Siasat mendakwa yang pihaknya terlibat dalam kehilangan barang kes iaitu wang tunai berjumlah lebih RM600,000 pada Mei 2020. Siasatan ini dijalankan mengikut Sekyen 500 Kanun Keseksaan iaitu fitnah. Semalam tular di laman X mengenai pendedahan ‘Edisi Siasat’ berhubung satu laporan polis bertarikh 5 Mei 2020 yang dibuat seorang lelaki berhubung kehilangan wang tunai lebih RM600,000 miliknya ketika ditahan di Ibu Pejabat Polis Daerah Seremban. 

Pada 30 April 2023, Menteri Komunikasi, Datuk Ahmad Fahmi Mohamed Fadzil menegaskan bahawa akaun Telegram bernama ‘Edisi Siasat’ menyebarkan info palsu dan meminta orang ramai supaya tidak terpedaya. Beliau juga menambah info-info yang disebarkan ini sengaja direka-reka pihak yang membenci Kerajaan Perpaduan. 

## Kontroversi dan isu
### Akaun disekat oleh X

Pada 20 Februari 2022, pihak X telah menggantung akaun Edisi Siasat. Hal ini berlaku sehari selepas dakwaannya berhubung bekas Peguam Negara, Tommy Thomas membebaskan anak taikun Vincent Tan daripada tuduhan serius berkaitan dadah.  Akaun X Edisi Siasat mendakwa walaupun anak lelaki Tan ditahan mengikut Seksyen 39B Akta Dadah Berbahaya kerana terlibat dengan kuantiti dadah sangat besar, Tommy Thomas mengklasifikasikan kes itu sebagai tiada tindakan lanjut (NFA).

### Hantaran disekat oleh pihak Telegram
Terdapat beberapa hantaran di akaun media sosial Telegram Edisi Siasat yang disekat. Arahan ini telah diberikan oleh Menteri Komunikasi Datuk Ahmad Fahmi Mohamed Fadzil. Pihak pentadbiran Telgram telah memberikan kerjasama kepada beliau dan Suruhanjaya Komunikasi dan Multimedia Malaysia (MCMC) dalam isu keselamatan dalam talian seperti penipuan dan judi dalam talian dengan menurunkan kandungan atau saluran yang berkaitan.  Selepas pertemuan ini, sejumlah mesej dan hantaran telah disekat di dalam akaun Telegram Edisi Siasat yang berbunyi "*This message couldn't be displayed on your device because it violates the Telegram Terms of Service*". Sebelum ini, perkara ini tidak pernah berlaku kepada akaun Telegram ini memandangkan Telegram menghormati dan meraikan hak bersuara sebagaimana termaktub di dalam Perlembagaan Malaysia.

### Akaun disekat oleh pihak Kerajaan Malaysia
Pada 19 Jun 2025, akaun Telegram "Edisi Siasat (ايديسي سياست)" yang mempunyai 1,178,479 pengikut tersebut telah dipadamkan oleh Telegram atas arahan Kerajaan Malaysia kerana melanggar undang-undang tempatan Malaysia.  Di laman tersebut, satu mesej telah tertulis "*This channel can't be displayed because it violated local laws (Malaysia)*". Pada hari yang sama, Suruhanjaya Komunikasi dan Multimedia Malaysia (MCMC) sudah memfailkan tindakan sivil terhadap Edisi Siasat (dan Edisi Khas) selepas didapati menyebarkan kandungan berpotensi menghakis kepercayaan terhadap institusi awam negara serta menjejaskan ketenteraman masyarakat.  Pada 20 Jun 2025, pemilik Edisi Siasat telah mencipta saluran baru yang bernama "Edisi Siasat 2.0",  namun laman tersebut telah disekat pada hari yang sama.  Pada 24 Julai 2025, Menteri Komunikasi Malaysia, Datuk Ahmad Fahmi Mohamed Fadzil mengesahkan bahawa Edisi Siasat dan Edisi Khas dikenakan tindakan Saman di bawah Akta 588, Beliau berkata demikian menjawab pertanyaan Ahli Parlimen Masjid Tanah, Datuk Mas Ermieyati Samsudin mengenai jaminan kerajaan bahawa tindakan terhadap saluran Telegram seperti Edisi Siasat dan Edisi Khas tidak akan menjejaskan kebebasan bersuara terutamanya apabila kandungan yang disebarkan berkaitan dengan isu ketelusan dan antirasuah. 

## Nota

## Lihat juga
* Politik wang
* Negara dalam negara
* Siasatan Rasuah Jabatan Air Negeri Sabah
* Skandal daging import Malaysia 2020
* Skandal 1Malaysia Development Berhad
* Kontroversi Suruhanjaya Pencegahan Rasuah Malaysia
* Kontroversi Najib Razak
* Kontroversi Rosmah Mansor
* Kontroversi Mohamed Shafee Abdullah

## Pautan luar
*Edisi Siasat di Telegram
*Edisi Siasat di X
*Edisi Siasat di Facebook

## Rujukan